Архітэктурныя гісторыі ў Валодзіна цесна пераплеценыя з чалавечымі, і ў гэтым асаблівы каларыт ягонай кнігі. Няхітрасць пазначанага жанру — “прагулка” — не адмяняе ноты драматызму, уласцівыя “гісторыйкам”. Па краі ляза прайшлі архітэктар будынка цяперашняга Міністэрства абароны Валянцін Гусеў і начальнік упраўлення архітэктуры Уладзімір Кароль, куратар будаўніцтва гмаху КДБ. І зразумелыя слёзы скульптара Заіра Азгура, які плакаў, калі на ягоных вачах руйнавалі помнік Сталіну.